Frank Aaen (EL), 2008-10-09:
Nu er Frankrig og Tyskland sådan set med i euroen, og det er nogle af de lande, der sammen med England er hårdest ramt af den finansielle krise.
Så det var da et rigtig dårligt råd, hr. Morten Helveg Petersen kom med der.
Der er ikke noget, der tyder på, at euroen på nogen måde skulle begrænse spekulationer og kriser.
Euroen gør det tværtom nemmere at flytte penge rundt og er dermed med til at fremme, at der kommer kriser.
Og det er det, jeg synes er lidt mærkeligt, nemlig at ingen af de ordførere, der hidtil har haft ordet, har forholdt sig til, at det præcis er det økonomiske system, hvor man bare lader pengene flyde hen over grænserne efter spekulanters forgodtbefindende, der på den måde driver os rundt i manegen.
Det kan nogle gange være i ulandene, det kan nogle gange være i de udviklede lande som det, vi ser i øjeblikket.
Jeg kan ikke forstå, at der ikke er én eneste, der har forholdt sig til det principielle problem, at det er de fri kapitalbevægelser, der skaber de der kriser, og når man så bare hælder penge ned i det system, så har man allerede skabt den næste krise.
Men nu skal det bare jappes igennem, og der er ikke nogen løsning, der er ingen, der ved, hvordan det går på mandag.
Det afgøres jo slet ikke her i Danmark, hvad der sker på mandag, det afgøres globalt, hvad der sker på mandag.
Man skal ikke tro, at den her pakke skulle have nogen som helst indflydelse i retning af, om krisen forværres på mandag, eller om der kommer et lille opsving.
Hold op!
Jeg skal nok lade være med at sige på mandag, at det er pakkens skyld, at krisen forværres, hvis det er det, der er tilfældet.
Det, der er hovedproblemet med det, vi ser i dag, er, at man lader, som om man løser noget, men man løser ikke noget som helst.
Det, vi er optaget af, er, hvordan vi hjælper de mennesker, der kommer i klemme.
Vi har f.eks. fremsat forslag om, hvordan boligejere skal have hjælp, hvis de kommer i klemme.
Vi har sågar fremsat et forslag om boligsikring for boligejere, der kommer i klemme.
Vi siger så godt nok, at de må aflevere penge tilbage, hvis de får en værdistigning på boligen senere, men vi synes, vi er nødt til at tage hånd om de boligejere, der kommer i klemme.
Vi har foreslået, at kommer der et hus på tvangsauktion, skal staten have ret til at give et bud, der ligger 1 kr. over det, huset går for på tvangsauktionen.
På den måde sikrer vi familien huset, hvis den ønsker at blive boende i huset som lejere, så den ikke bliver tvunget til at flytte i forbindelse med en tvangsauktion, så børnene skal skifte skole og kommer langt væk fra deres venner.
Det er jo konkrete tiltag, der hjælper nogle, der kommer i klemme. Vi ønsker, at den almene boligsektor skal have et løft, for når boligboblen blev så stor, specielt i København og Århus, var det, fordi den her regering havde sat det almene boligbyggeri fuldstændig i stå og stjålet pengene fra Landsbyggefonden.
Det må vi gøre i stedet for bare at se til og sige, at vi nu har løst tingene med det, der sker i dag og i morgen.
Så vil jeg til al den snak, vi har hørt hidtil, også fra finansministeren, om, at vi ikke har penge nok, sige: Det argument synes jeg ikke rigtig holder, det tror jeg vi må være fri for at høre i lang tid fremover.
Her flyder milliarderne ud af kassen uden videre, samtidig med at man ikke havde råd til at sørge for, at SOSU-assistenterne fik et lønløft og vi fik mere ligeløn, samtidig med at kommunerne ikke fik de penge, de har brug for.
Vi er nødt til at have kontrol med kapitalbevægelserne.
Vi ønsker, at man også går i gang med at overveje, hvordan vi får en spekulationsfri finansiel sektor.
Det var dumt af staten at sælge afdelingen i Roskilde Bank, så de kan blive udsat for nye spekulationer og måske et nyt krak.
Det vil da være fuldstændig hen i vejret, hvis Roskilde Bank skulle igennem et nyt krak, fordi det nu er solgt til private pengeinstitutter.
Staten skulle da have beholdt de pengeinstitutter og så sagt til roskildeborgerne: Vi sørger for, at jeres bank bliver drevet videre på fornuftig vis, så I kan låne de penge, I har brug for, så I kan have jeres penge stående i tryghed uden at være bange for, at en ny spekulant går ind og ødelægger det hele.
Vi skal i det hele taget, f.eks. også på boligområdet, tilbage til dengang, hvor vi havde en spekulationsfri finansiering af boliger.
Afslutningsvis vil jeg sige, at jeg synes, man skal bruge situationen her til at tænke på, at vi skal have lavet en helt anden form for finansiel sektor.
Hvis den finansielle sektor er så vigtig, som der er lagt op til her, skal den jo ikke bare være privat, vel?